
[bookmark: Tyyppi]Kirjallinen kysymys
[bookmark: Otsikko]VR:n kalustokauppojen vaikutuksista junayhteyksiin

[bookmark: Kohde]Eduskunnan puhemiehelle

[bookmark: Perustelut]Hallitus aikoo rahoittaa investointiohjelmaansa muun muassa VR-Yhtymän pääomanpalautuksilla. Helsingin Sanomien 24.9.2026 julkaiseman uutisen mukaan pääomanpalautusten taustalla ovat junakaluston siirrot erilliseen, velkarahoitusta hyödyntävään kalustoyhtiöön.

Kalustoyhtiön perustamisen tarkoituksena on mahdollistaa valtion rahoittaman henkilöjunaliikenteen kilpailuttaminen tarjoamalla eri operaattoreille tasapuolinen pääsy junakalustoon. Hallituksen nyt julkistama investointiohjelman rahoitusratkaisu herättää kuitenkin kysymyksiä kalustokauppojen ja niihin liittyvien pääomanpalautusten laajuudesta sekä niiden vaikutuksista junaliikenteen kustannuksiin ja palvelutasoon.

On epäselvää, miten liikennöinti turvataan tilanteessa, jossa VR pakotetaan luopumaan nykyisin käyttämästään kalustosta ennen kuin korvaavan liikenteen järjestämisestä on varmuutta. Erityisesti harvemmin asutuilla alueilla mahdolliset katkokset junaliikenteessä voivat heikentää merkittävästi asukkaiden liikkumismahdollisuuksia ja alueellista saavutettavuutta. Junaliikenteen katkeaminen voi myös johtaa siihen, että matkustajat siirtyvät käyttämään muita, enemmän päästöjä aiheuttavia liikkumismuotoja. Kun ihmiset ovat järjestäneet liikkumisensa uudelleen, matkustajien houkutteleminen takaisin junaliikenteen käyttäjiksi voi olla vaikeaa, vaikka junayhteydet myöhemmin palautettaisiin.

[bookmark: Ponsi]Edellä olevan perusteella ja eduskunnan työjärjestyksen 27 §:ään viitaten esitän asianomaisen ministerin vastattavaksi seuraavan kysymyksen:

1. Mitä junakalustoa VR:n on tarkoitus myydä valtion kalustoyhtiölle, kuinka paljon pääomaa VR:stä aiotaan palauttaa valtiolle ja sisältyykö suunnitelmiin myös nykyisessä kaukojunaliikenteessä käytettävän kaluston myyntiä?

2. Onko hallitus arvioinut kaluston myynnin ja siihen liittyvien pääomanpalautusten vaikutuksia VR:n taloudelliseen asemaan, nykyisiin junayhteyksiin ja junaliikenteen alueelliseen saavutettavuuteen, ja mikäli on, millaisia vaikutuksia arvioinnissa on tunnistettu?

3. Miten hallitus aikoo varmistaa, etteivät VR:n kaluston myynti ja siihen liittyvät rahoitusjärjestelyt johda nykyisten junayhteyksien heikentymiseen tai junavuorojen vähentämiseen eri puolilla Suomea?

Helsingissä 24.9.2026


Timo Furuhom [vas]


Muut allekirjoittajat nimenselvennyksineen:

